pythainlp/thaigov-v2-corpus-22032023 huggingface dataset:
วันเสาร์ที่ 18 กันยายน 2564
กสร. ร่วมกับ IOM เปิดตัว คู่มือสำหรับภาคธุรกิจวิธีไกล่เกลี่ยข้อพิพาทแรงงาน มุ่งป้องกันและแก้ไขปัญหาการละเมิดสิทธิมนุษยชน
กสร. ร่วมกับ IOM ประเทศไทย จัดทำคู่มือสำหรับภาคธุรกิจวิธีไกล่เกลี่ยข้อพิพาทแรงงานภายใต้กฎหมายแรงงานไทย สนับสนุนการปฏิบัติตามหลักการชี้แนะแห่งสหประชาชาติว่าด้วยธุรกิจกับสิทธิมนุษยชน (UNGP) รวมถึงมาตรการการแก้ไขเยียวยาสำหรับแรงงานข้ามชาติ
นางโสภา เกียรตินิรชา รองอธิบดีและโฆษกกรมสวัสดิการและคุ้มครองแรงงาน (กสร.) เปิดเผยว่า กรมสวัสดิการและคุ้มครองแรงงาน ร่วมกับ องค์การระหว่างประเทศเพื่อการโยกย้ายถิ่นฐาน (IOM) ประเทศไทย จัดทำคู่มือสำหรับภาคธุรกิจวิธีไกล่เกลี่ยข้อพิพาทแรงงานภายใต้กฎหมายแรงงานไทย เพื่อส่งเสริมบทบาทของนายจ้างและสนับสนุนลูกจ้างให้เข้าถึงกลไกการร้องทุกข์ของกรมสวัสดิการและคุ้มครองแรงงาน รวมทั้งผลักดันให้ภาคธุรกิจตระหนักในบทบาทของตนเองในการเคารพกฎหมายแรงงาน อันเป็นสิ่งจำเป็นในการสนับสนุนการปฏิบัติตามหลักการชี้แนะแห่งสหประชาชาติว่าด้วยธุรกิจกับสิทธิมนุษยชน (UNGP) รวมถึงมาตรการในการยกระดับการเข้าถึงการแก้ไขเยียวยาสำหรับแรงงานทุกสัญชาติรวมไปถึงแรงงานข้ามชาติ ซึ่งการดำเนินการดังกล่าวเป็นไปตามนโยบายของนายสุชาติ ชมกลิ่น รัฐมนตรีว่าการกระทรวงแรงงาน ที่มีเป้าหมายในการส่งเสริมภาคธุรกิจในการยกระดับแรงงานไทยและแรงงานข้ามชาติให้ได้รับการดูตามหลักสิทธิมนุษยชน โดยมอบหมายให้กรมสวัสดิการและคุ้มครองแรงงานทำหน้าที่ในการผลักดันสนับสนุนผู้ว่าจ้างไทย เจ้าหน้าที่ฝ่ายทรัพยากรบุคคล ล่าม และพนักงานในบริษัท  ที่ทำงานกับแรงงานข้ามชาติโดยตรงในการปฏิบัติตามกฎหมายและมาตรฐานด้านสิทธิแรงงาน รวมถึงการทำความเข้าใจและการเคารพความหลากหลายทางวัฒนธรรมในการดำเนินงานทางธุรกิจให้ดียิ่งขึ้น
โฆษก กสร. กล่าวเพิ่มเติมว่า ประเทศไทยเป็นจุดหมายของแรงงานข้ามชาติเกือบ 4 ล้านคน ทั้งจากประเทศกัมพูชา สาธารณรัฐประชาธิปไตยประชาชนลาว เมียนมา และเวียดนามซึ่งต่างช่วยส่งเสริมเศรษฐกิจของประเทศไทยโดยคู่มือสำหรับภาคธุรกิจวิธีไกล่เกลี่ยข้อพิพาทแรงงานภายใต้กฎหมายแรงงานไทย ถือเป็นส่วนหนึ่งที่จะสนับสนุนให้แรงงานไทยและแรงงานข้ามชาติได้รับทราบข้อมูลพื้นฐานภายใต้ข้อกำหนดของกฎหมายแรงงาน ส่งผลให้การรวมกันของแรงงานที่มีความหลากหลายทางวัฒนธรรมอยู่ร่วมกันโดยได้รับการคุ้มครอง มีสภาพการจ้าง และสภาพการทำงานที่ดี ได้รับการยอมรับและเคารพในสิทธิมนุษยชน มีขวัญกำลังใจในการทำงาน และรู้สึกว่าตนเองมีคุณค่า นำมาซึ่งความร่วมมือในการพัฒนาให้องค์กรเติบโตอย่างมีคุณภาพและมีคุณภาพชีวิตที่ดีอย่างยั่งยืน โดยสถานประกอบกิจการภาคธุรกิจสามารถประสานรับข้อมูลได้ที่ https://publications.iom.int หรือ Facebook IOM Thailand
วันพฤหัสบดีที่ 19 พฤษภาคม 2565
กรมธนารักษ์เปิดประมูลสรรหาผู้ลงทุนพัฒนาที่ดินราชพัสดุในพื้นที่เขตพัฒนาเศรษฐกิจพิเศษตาก มุกดาหาร และหนองคาย
กรมธนารักษ์เปิดประมูลสรรหาผู้ลงทุนพัฒนาที่ดินราชพัสดุในพื้นที่เขตพัฒนาเศรษฐกิจพิเศษตาก มุกดาหาร และหนองคาย สร้างศักยภาพพื้นที่เขตพัฒนาเศรษฐกิจพิเศษ และกระจายความเจริญสู่ท้องถิ่น พร้อมเปิดขายเอกสารการลงทุน ระหว่างวันที่ 23 พ.ค. - 17 มิ.ย.2565
วันนี้ (19 พฤษภาคม 2565) ณ กรมธนารักษ์ นายประภาศ คงเอียด อธิบดีกรมธนารักษ์ เปิดเผยว่า คณะรักษาความสงบแห่งชาติได้แถลงยุทธศาสตร์สำคัญ 9 ด้าน เพื่อใช้เป็นหลักหรือแนวทางในการปฏิรูปและพัฒนาประเทศเพื่อให้เกิดการพัฒนาอย่างยั่งยืน สอดรับกับแผนยุทธศาสตร์ชาติ 20 ปี สร้างความเชื่อมโยงกับประเทศในภูมิภาคเพื่อความมั่นคงทางเศรษฐกิจและสังคม โดยผลักดัน ให้เกิดเขตพัฒนาเศรษฐกิจพิเศษชายแดนเพื่อยกระดับคุณภาพชีวิตและกระจายความเจริญสู่ท้องถิ่นโดยเร็ว อาศัยอำนาจตามความในมาตรา 44 ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช 2557 ได้มีคำสั่งหัวหน้าคณะรักษาความสงบแห่งชาติ ที่ 17/2558 สั่ง ณ วันที่ 15 พฤษภาคม พ.ศ. 2558 เรื่อง การจัดหาที่ดินเพื่อใช้ประโยชน์ในเขตพัฒนาเศรษฐกิจพิเศษเพิกถอนที่ดินของรัฐประเภทอื่นให้ตกเป็นที่ราชพัสดุ ประกอบด้วย ตาก สระแก้ว ตราด มุกดาหาร และหนองคาย โดยมอบให้กรมธนารักษ์จัดให้หน่วยงานของรัฐใช้ประโยชน์ หรือจัดให้การนิคมอุตสาหกรรมแห่งประเทศไทย (กนอ.) หน่วยงานอื่นของรัฐ หรือเอกชนเช่า เพื่อใช้เป็นพื้นที่พัฒนา
อธิบดีกรมธนารักษ์กล่าวเพิ่มเติมว่า ในปี 2565 กรมธนารักษ์ได้กำหนดแผนเปิดประมูลเพื่อสรรหาเอกชนเข้าร่วมลงทุนพัฒนาที่ดินราชพัสดุ จำนวน 3 พื้นที่ ดังนี้
1. เขตพัฒนาเศรษฐกิจพิเศษตาก บนที่ดินราชพัสดุแปลงหมายเลขทะเบียนที่ ตก.590 ตำบลท่าสายลวด อำเภอแม่สอด จังหวัดตาก เนื้อที่ประมาณ 1,076-1-90.70 ไร่ โดยกำหนดการเรียกเก็บผลประโยชน์ตอบแทนเป็นค่าเช่าในอัตราไร่ละ 36,000 บาท/ปี คิดเป็นค่าเช่าปีละ 38,753,163 บาท (ปรับปรุงค่าเช่าร้อยละ 15 ทุก 5 ปี) และกำหนดค่าธรรมเนียมการประมูลเป็นเงิน 269,119,188 บาท มีกำหนดระยะเวลา การเช่า 50 ปี
2. เขตพัฒนาเศรษฐกิจพิเศษมุกดาหาร บนที่ดินราชพัสดุแปลงหมายเลขทะเบียนที่ มห.511 และ มห. 512 ตำบลคำอาฮวน อำเภอเมืองมุกดาหาร จังหวัดมุกดาหาร เนื้อที่ประมาณ 1,081-0-23.10 ไร่ กำหนดผลประโยชน์ ตอบแทนเป็นค่าเช่าในอัตราไร่ละ 1,800 บาท/ปี คิดเป็นค่าเช่าปีละ 1,945,904 บาท (ปรับปรุงค่าเช่าร้อยละ 9 ทุก 3 ปี) และกำหนดค่าธรรมเนียมการประมูล เป็นเงิน 32,431,733 บาท มีกำหนดระยะเวลาการเช่า 50 ปี
3. เขตพัฒนาเศรษฐกิจพิเศษหนองคาย บนที่ดินราชพัสดุแปลงหมายเลขทะเบียนที่ นค.1031 ตำบลสระใคร อำเภอสระใคร จังหวัดหนองคาย เนื้อที่ประมาณ 718-0-46 ไร่ กำหนดผลประโยชน์ ตอบแทนเป็นค่าเช่าในอัตรา ไร่ละ 2,100 บาท/ปี คิดเป็นค่าเช่าปีละ 1,508,042 บาท (ปรับปรุงค่าเช่าร้อยละ 9 ทุก 3 ปี) และกำหนดค่าธรรมเนียมการประมูลเป็นเงิน 25,134,025 บาท มีกำหนดระยะเวลา การเช่า 50 ปี
คุณสมบัติของผู้เสนอการลงทุน : เป็นนิติบุคคลตามกฎหมายไทย ทุนจดทะเบียนไม่ต่ำกว่า 50 ล้านบาท กรณีกิจการร่วมค้า (Joint Venture) เป็นการร่วมของธุรกิจที่มีมูลค่าทุนจดทะเบียนรวมกันไม่ต่ำกว่า 50 ล้านบาท และมีผลงานหรือประสบการณ์ในการพัฒนาอสังหาริมทรัพย์อย่างใดอย่างหนึ่ง อย่างน้อย 1 โครงการ
ทั้งนี้ กำหนดระยะเวลาการขายเอกสารการลงทุน ระหว่างวันที่ 23 พฤษภาคม 2565 ถึงวันที่ 17 มิถุนายน 2565 โดยติดต่อซื้อเอกสารการลงทุน ณ กองบริหารที่ราชพัสดุภูมิภาค กรมธนารักษ์ โทร. 0 2298 5363 และกำหนดให้ผู้ซื้อเอกสารการลงทุนยื่นซองเสนอโครงการลงทุน ณ กรมธนารักษ์ ในวันที่ 6 กันยายน 2565
วันพฤหัสบดีที่ 29 กรกฎาคม 2564
กรมการขนส่งทางบกชี้แจง กรณีกลุ่มรถแท็กซี่ ขอให้กำหนดมาตรการช่วยเหลือ เนื่องจากได้รับผลกระทบจากการแพร่ระบาดของโรคติดเชื้อไวรัส COVID-19
...
นายธานี สืบฤกษ์ รองอธิบดีกรมการขนส่งทางบก เปิดเผยว่า ตามที่ได้รับมอบหมายจากนายจิรุตม์ วิศาลจิตร อธิบดีกรมการขนส่งทางบก เพื่อให้เร่งชี้แจงสร้างความเข้าใจกรณีผู้ประกอบอาชีพขับแท็กซี่ สมาคมการค้าเครือข่ายแท็กซี่ไทย นำโดยนายวิฑูรย์ แนวพานิช นายกสมาคมฯ ได้นำรถแท็กซี่สหกรณ์ราชพฤกษ์ จำกัด และกลุ่มบวรแท็กซี่ จำนวนกว่า 100 คัน มาจอดที่หน้ากระทรวงพลังงาน ธนาคารแห่งประเทศไทย และกระทรวงการคลัง เมื่อวันที่ 25 กรกฎาคม 2564 เพื่อเรียกร้องให้รัฐบาลช่วยเหลือกลุ่มแท็กซี่ได้รับความเดือดร้อนจากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) โดยขอให้จัดหาวัคซีนที่มีคุณภาพ ฉีดให้กับประชาชนอย่างครอบคลุมและทั่วถึงโดยเร็วที่สุด นั้น
กระทรวงคมนาคม โดยกรมการขนส่งทางบก มิได้นิ่งนอนใจต่อความเดือดร้อนของผู้ขับรถแท็กซี่ ได้มีมาตรการให้ความช่วยเหลือผู้ประกอบอาชีพขับรถแท็กซี่แล้ว ได้แก่ การขยายอายุรถแท็กซี่จาก 9 ปี เป็น 12 ปี, อนุญาตให้ใช้เทคโนโลยีทางเลือกอื่นติดตามรถแทน GPS, พัฒนา Application เรียกใช้บริการรถแท็กซี่, เปิดโอกาสให้มีการติดตั้งสื่อโฆษณาบนแท็กซี่, กำหนดค่าสัมภาระเพิ่มเติมให้กับแท็กซี่สนามบิน เป็นต้น โดยมีเป้าหมายในการลดต้นทุนในการประกอบอาชีพและเพิ่มช่องทางในการสร้างรายได้ของผู้ขับรถแท็กซี่ เพื่อการพัฒนาบริการรถสาธารณะให้มีประสิทธิภาพ เกิดความปลอดภัย
ทั้งนี้ ในส่วนของการจัดหาวัคซีนโควิด-19 นั้น ในช่วงการแพร่ระบาดของโรคติดเชื้อไวรัสโคโรนา 2019 (COVID-19) กระทรวงคมนาคมร่วมกับกระทรวงสาธารณสุขได้นำผู้ขับรถโดยสารสาธารณะทุกประเภท ซึ่งเป็นบุคลากรด่านหน้าภาคการขนส่งสาธารณะ เข้ารับการฉีดวัคซีนโควิด-19 ณ สถานีกลางบางซื่อ เพื่อเร่งสร้างภูมิคุ้มกันร่วมป้องกันการแพร่ระบาดของโรคติดเชื้อไวรัสโคโรนา 2019 (COVID-19) ช่วยเหลือผู้ขับรถให้ได้รับวัคซีนที่มีคุณภาพเพื่อป้องกันตนเอง และสร้างความเชื่อมั่นให้แก่ผู้ใช้บริการ ระหว่างวันที่ 24 พฤษภาคม 2564 - 30 มิถุนายน 2564 โดยดำเนินการให้ผู้ขับรถแท็กซี่ได้รับวัคซีนโควิด-19 แล้ว จำนวน 18,427 คน ทั้งนี้ หากกลุ่มผู้ประกอบอาชีพขับรถแท็กซี่มีความประสงค์จะขอรับวัคซีนโควิด-19 เพิ่มเติม กรมการขนส่งทางบกได้ประสานไปยังกระทรวงสาธารณสุข โดยในเดือนสิงหาคม 2564 กระทรวงสาธารณสุขจะเปิดให้ประชาชนทั่วไปลงทะเบียนเข้ารับการฉีดวัคซีนโควิด-19 ที่สถานีกลางบางซื่อได้ ซึ่งผู้ประกอบอาชีพขับรถแท็กซี่รวมถึงผู้ขับรถโดยสารสาธารณะประเภทอื่นๆ สามารถลงทะเบียนเพิ่มเติมในช่วงดังกล่าวได้ เพื่อเป็นการส่งเสริมให้สามารถประกอบอาชีพได้อย่างปลอดภัย ลดโอกาสในการติดเชื้อไวรัสโคโรนา 2019 (COVID-19) ต่อไป
นอกจากนี้ กรมการขนส่งทางบกอยู่ระหว่างดำเนินโครงการจัดหาอุปกรณ์กั้นระหว่างที่นั่งผู้ขับรถกับคนโดยสาร (Partition) ในรถแท็กซี่ เพื่อช่วยป้องกันการกระจายของละอองฝอยจากการไอหรือจามซึ่งจะมีส่วนช่วยลดการแพร่ระบาดของโรคติดเชื้อไวรัสโคโรนา 2019 (COVID-19) และสร้างความมั่นใจในการใช้บริการรถแท็กซี่ โดยในระยะแรกคาดว่าจะสามารถดำเนินการได้ภายในเดือนสิงหาคม 2564 สำหรับจัดทำฉากกั้นจำนวน 3,000 ชิ้น เพื่อติดในแท็กซี่กลุ่มตัวอย่าง จากนั้นจะมีการประเมินผล เพื่อพิจารณาขยายผลการดำเนินการต่อไป
วันอาทิตย์ที่ 9 มกราคม 2565
สธ. ยืนยัน! ยังไม่พบ “ฟลูโรนา” ในไทย และเชื้อไข้หวัดใหญ่กับโควิดผสมเกิดเป็นไฮบริดไม่ได้
.....
กระทรวงสาธารณสุข ยืนยันยังไม่พบ “ฟลูโรนา” (การติดเชื้อไข้หวัดใหญ่และเชิ้อไวรัสโคโรนาในคนเดียวกัน) ในประเทศไทย ขณะที่เชื้อไข้หวัดใหญ่กับเชื้อโควิดผสมพันธุ์เกิดเป็นไฮบริดไม่ได้ ขอประชาชนอย่ากังวล
.
อาการของฟลูโรนานั้นไม่แตกต่างจากโรคโควิด-19 และโอกาสในการติดเชื้อทั้ง 2 ตัวพร้อมกันค่อนข้างน้อย แต่สิ่งที่ควรรู้ คือ ทั้งเชื้อไข้หวัดใหญ่และโควิดแพร่กระจายจากทางเดินหายใจในลักษณะที่เป็นฝอยละอองเหมือนกัน ดังนั้น การใส่หน้ากาก ล้างมือ รักษาระยะห่าง สามารถป้องกันทั้งสองโรคในเวลาเดียวกันได้
.
และหากต้องการสร้างภูมิคุ้มกันให้มากขึ้นควรฉีดวัคซีนป้องกัน โดยการฉีดวัคซีนไข้หวัดใหญ่ควรเว้นระยะจากการฉีดวัคซีนโควิด-19 เป็นเวลา 1 - 2 สัปดาห์
#ไทยคู่ฟ้า#ร่วมต้านโควิด19
-------------------
วันศุกร์ที่ 22 กรกฎาคม 2565
รฟท. ร่วมกับ การท่องเที่ยวแห่งประเทศไทย สำนักงานพระนครศรีอยุธยา
จัดกิจกรรม "ท่องเที่ยวพิพิธภัณฑ์ศิลป์แผ่นดิน เยือนถิ่นกรุงเก่า เฉลิมพระเกียรติพระบาทสมเด็จพระเจ้าอยู่หัว เนื่องในโอกาสมหามงคลเฉลิมพระชนมพรรษา 70 พรรษา"
การรถไฟแห่งประเทศไทย (รฟท.) กระทรวงคมนาคม ร่วมกับ การท่องเที่ยวแห่งประเทศไทย สำนักงานพระนครศรีอยุธยาจัดกิจกรรม "ท่องเที่ยวพิพิธภัณฑ์ศิลป์แผ่นดิน เยือนถิ่นกรุงเก่า เฉลิมพระเกียรติพระบาทสมเด็จพระเจ้าอยู่หัว เนื่องในโอกาสมหามงคลเฉลิมพระชนมพรรษา 70 พรรษา"
พิเศษ! ได้ 1 รางวัล ได้ไปทั้งกลุ่ม รวมทั้งหมด 100 ท่านเท่านั้น เฉพาะผู้ที่มีตั๋วโดยสารเดินทางโดยขบวนรถจักรไอน้ำของวันที่ 28 ก.ค. 2565สามารถเข้าร่วมกิจกรรมลุ้นรับแพ็กเกจท่องเที่ยวภายในจังหวัดอยุธยา ฟรี
กติกา
1. ต้องมีตั๋วโดยสารขบวนรถจักรไอน้ำนำเที่ยวในวันที่ 28 ก.ค. 65 นี้เท่านั้น
2. สแกน QR Code (GOOGLE FORM) ลงทะเบียน และส่งรูปของท่านในบรรยากาศที่เดินทางท่องเที่ยวด้วยรถไฟขบวนใดก็ได้ ถ่ายเมื่อไหร่ก็ได้
3. ได้ 1 รางวัล ได้ไปทั้งกลุ่ม (โปรดระบุจำนวนผู้ร่วมเดินทางในกลุ่มของท่าน โดยยึดตามจำนวนตั๋วโดยสารขบวนรถจักรไอน้ำนำเที่ยวในวันที่ 28 ก.ค. 65)
4. ทางทีมงานจะจับรางวัลและประกาศรายชื่อผู้โชคดีทาง เพจทีมพีอาร์การรถไฟแห่งประเทศไทย ในวันที่ 26 ก.ค. 2565
5. ท่านที่ได้รับรางวัล สามารถลงทะเบียนรับแพ็กเกจท่องเที่ยวได้ที่สถานีอยุธยา (ในวันที่ 28 ก.ค. 65)
6. หมดเขตร่วมสนุกในวันที่ 23 ก.ค. 2565 เวลา 12.00 น.
กำหนดการ (สำหรับผู้ได้รับรางวัลแพ็กเกจท่องเที่ยว จำนวน 100 ท่าน)
เวลา 10.25 น. ขบวนรถจักรไอน้ำถึงสถานีอยุธยา ผู้ที่ได้รับรางวัลลงทะเบียนรับแพ็กเกจท่องเที่ยว
เวลา 11.00 น. เดินทางไปยังตลาดโก้งโค้ง โดยรถบัส
เวลา 11.30 น. ถึงตลาดโก้งโค้ง (รับคูปอง) เพื่อรับประทานอาหารกลางวัน ฟรี และเลือกซื้อสินค้าซึ่งเป็นตลาดที่ สนับสนุนสินค้าชุมชนและสร้างโอกาสให้คนท้องถิ่นได้มีพื้นที่ในการนำสินค้ามาขาย
เวลา 12.30 น. เดินทางต่อไปยัง พิพิธภัณฑ์ศิลป์แผ่นดิน อ.บางปะอิน จ. พระนครศรีอยุธยา
เวลา 13.00 น. เข้าชมงานศิลป์แผ่นดินซึ่งเป็นมรดกล้ำค่าทางด้าน งานศิลปะทุกแขนงจัดแสดงไว้อย่างยิ่งใหญ่อลังการ (ไม่เสียค่าเข้าชม เนื่องในโอกาสมหามงคลวันเฉลิมพระชนมพรรษา 70 พรรษา)
เวลา 15.00 น. เดินทางกลับ
เวลา 15.30 น. เดินทางถึงสถานีรถไฟอยุธยา เพื่อถ่ายภาพกับหัวรถจักรไอน้ำเป็นที่ระลึก
*รฟท. ขอสงวนสิทธิ์ให้ผู้ที่มีตั๋วเดินทางกับรถจักรไอน้ำในวันที่ 28 ก.ค. 2565 เท่านั้น และไม่สามารถนำสิทธิ์มาแลกเป็นเงินสดหรือสิ่งของได้ ติดต่อสอบถาม ศูนย์ประชาสัมพันธ์ การรถไฟแห่งประเทศไทย โทร 02-220-4261
วันอังคารที่ 20 กรกฎาคม 2564
กรมการจัดหางาน  แนะประชาชนรับบริการผ่านระบบออนไลน์ ปลอดภัยจาก COVID-19
อธิบดีกรมการจัดหางาน แนะนำประชาชนใช้บริการช่องทางออนไลน์ของกรมการจัดหางาน เลี่ยงการเดินทางไปสำนักงานจัดหางานกรุงเทพมหานคร พื้นที่ 1 – 10 และสำนักงานจัดหางานจังหวัดในเขตพื้นที่ควบคุมสูงสุดและเข้มงวด ตามมาตรการล็อกดาวน์
นายไพโรจน์ โชติกเสถียร อธิบดีกรมการจัดหางาน เปิดเผยว่า ตามที่นายกรัฐมนตรีได้ประกาศข้อกำหนดและข้อปฏิบัติออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ . 2548 (ฉบับที่ 28) ข้อ 9 ให้หัวหน้าส่วนราชการและหน่วยงานของรัฐที่ตั้งอยู่ในเขตพื้นที่ควบคุมสูงสุดและเข้มงวด สั่งการให้เจ้าหน้าที่และบุคลากรในความรับผิดชอบ ดำเนินมาตรการปฏิบัติงานนอกสถานที่ตั้งขั้นสูงสุดเต็มจำนวน และมุ่งเน้นการปฏิบัติงานหรือจัดกิจกรรมโดยวิธีทางอิเล็กทรอนิกส์ให้มากที่สุด เพื่อลดจำนวนและจำกัดการเคลื่อนย้ายการเดินทางของบุคล ให้มีผลตั้งแต่วันที่ 20 กรกฎาคม 2564 เป็นต้นไป
“อย่างไรก็ดี กรมการจัดหางานได้เตรียมช่องทางการให้บริการประชาชน ผ่านทางออนไลน์ (E – Services) เพื่อให้ประชาชนได้รับบริการที่สะดวก รวดเร็ว ลดความเสี่ยงรับเชื้อโควิด -19 จากการเดินทางและการรวมกลุ่มของคนจำนวนมาก โดยสามารถใช้บริการผ่านช่องทางต่อไปนี้
1. ผู้ที่ต้องการหางานทำ หรือนายจ้าง/สถานประกอบการที่ต้องการหาคนทำงาน สามารถใช้บริการได้ที่ smartjob.doe.go.th หรือ ไทยมีงานทำ.com
2. ขึ้นทะเบียน/รายงานตัวผู้ประกันตนกรณีว่างงาน ใช้บริการได้ที่ empui.doe.go.th
3. ลงทะเบียนเข้าร่วมโครงการส่งเสริมการจ้างงานใหม่ สำหรับผู้จบการศึกษาใหม่โดยภาครัฐและภาคเอกชน (Co-Payment) ได้ที่ www.จ้างงานเด็กจบใหม่.com
4. ลงทะเบียนแจ้งความประสงค์ไปทำงานต่างประเทศ แจ้งการเดินทางไปทำงานต่างประเทศด้วยตนเอง /แจ้งการเดินทางกลับไปทำงานต่างประเทศ ใช้บริการได้ที่ toea.doe.go.th
5. ระบบแจ้งการทำงานของคนต่างด้าว ทาง Application ชื่อ e-inform
นอกจากนี้ยังมีสายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร. 1694 ให้บริการตอบข้อซักถามแก่ประชาชน ซึ่งหากมีความจำเป็นต้องเดินทางไปติดต่อราชการ ณ สำนักงานจัดหางานจังหวัด หรือสำนักงานจัดหางานกรุงเทพมหานครพื้นที่ 1 – 10 ขอให้ตรวจสอบวันและเวลาให้บริการก่อนเดินทางเพื่อไม่เป็นการเสียเวลาหากมีการปิดสถานที่ให้บริการ รวมทั้งสวมหน้ากากอนามัยตลอดระยะเวลาที่ใช้บริการ และปฏิบัติตามมาตรการที่เจ้าหน้าที่แนะนำอย่างเคร่งครัด ” อธิบดีกรมการจัดหางาน กล่าว
วันอังคารที่ 5 กรกฎาคม 2565
รัฐบาลเพิ่มบริการสุขภาพดิจิทัลผ่าน “หมอพร้อม”
วันอังคารที่ 5 กรกฎาคม 2565
รัฐบาลเพิ่มบริการสุขภาพดิจิทัลผ่าน “หมอพร้อม”
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเพิ่มบริการสุขภาพแก่ประชาชนผ่านระบบดิจิทัลให้ทุกคนเข้าถึงได้ทุกที่ทุกเวลา ได้แก่ ฟังก์ชันประเมินภาวะลองโควิด สำหรับผู้ที่หายจากโรคโควิด-19 แล้วแต่ยังมีอาการหลงเหลืออยู่ โดยระบบจะประเมินความรุนแรงของอาการและให้คำแนะนำในการดูแลตนเองเบื้องต้นก่อนถึงระดับที่ควรพบแพทย์ และฟังก์ชันตรวจสุขภาพใจ ที่สามารถคัดกรองผู้เสี่ยงประสบปัญหาสุขภาพจิตได้ผ่านใบหน้า น้ำเสียง และข้อความ พร้อมให้คำแนะนำและเชื่อมโยงระบบกับหน่วยงานที่เกี่ยวข้องเพื่อให้ความช่วยเหลือ ผู้สนใจใช้บริการทั้ง 2 ฟังก์ชันนี้ได้ผ่านทาง LINE OA แอปพลิเคชัน และเฟซบุ๊ค “หมอพร้อม” นอกจากนี้ ผู้ประสบปัญหาสุขภาพใจขอคำปรึกษาได้ทางสายด่วนสุขภาพจิต โทร 1323 ฟรี ตลอด 24 ชั่วโมง
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันศุกร์ที่ 12 สิงหาคม 2565
ธพว. ขานรับนโยบายภาครัฐ ประกาศตรึงอัตราดอกเบี้ยให้นานที่สุด ช่วยเอสเอ็มอีไทยบริหารต้นทุนการเงิน เพื่อเดินหน้าธุรกิจเต็มกำลัง
จากที่ กนง. มีมติปรับขึ้นอัตราดอกเบี้ยนโยบาย 0.25% ต่อปี จาก 0.50% เป็น 0.75% ต่อปี เมื่อวันที่ 10 ส.ค.2565 ธพว. พร้อมจะตรึงอัตราดอกเบี้ยไว้ให้นานที่สุด เพื่อบรรเทาความเดือดร้อนให้ผู้ประกอบการเอสเอ็มอี และสามารถบริหารต้นทุนการเงินได้
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank กล่าวว่า จากที่คณะกรรมการนโยบายการเงิน (กนง.) มีมติ 6 ต่อ 1 เสียง ปรับขึ้นอัตราดอกเบี้ยนโยบาย 0.25% ต่อปี จาก 0.50% เป็น 0.75% ต่อปี เมื่อวันที่ 10 สิงหาคม 2565 ที่ผ่านมา แม้ ธพว. จะได้รับผลกระทบจากต้นทุนการเงินที่เพิ่มขึ้น แต่เนื่องจาก ธพว. เป็นสถาบันการเงินของรัฐเพื่อการพัฒนาเอสเอ็มอีไทย ที่มีความใกล้ชิดและเข้าใจสถานการณ์ของเอสเอ็มอีเป็นอย่างดี รวมถึงเป็นการขานรับนโยบายรัฐบาล โดยกระทรวงการคลัง ที่มอบหมายให้สถาบันการเงินช่วยเหลือประชาชนและภาคธุรกิจ ดังนั้น ธพว. พร้อมจะตรึงอัตราดอกเบี้ยไว้ให้นานที่สุด เพื่อบรรเทาความเดือดร้อนให้ผู้ประกอบการเอสเอ็มอี และสามารถบริหารต้นทุนการเงินได้
โดยก่อนหน้านี้ ธพว. ได้ให้ความช่วยเหลือลูกค้ามาแล้วอย่างต่อเนื่อง ผ่านกระบวนการแก้ไขหนี้อย่างยั่งยืนของธนาคารแห่งประเทศไทย (ธปท.) ทำให้ลูกค้าได้รับผลกระทบไม่มาก ขณะเดียวกัน ยังมีผลิตภัณฑ์สินเชื่ออัตราดอกเบี้ยต่ำและคงที่ ช่วยเสริมสภาพคล่องและบริหารจัดต้นทุนทางการเงิน เช่น “สินเชื่อ 3D” อัตราดอกเบี้ยเริ่มต้น 4.5% ต่อปี ครอบคลุมทุกกลุ่มธุรกิจ และ “สินเชื่อธุรกิจที่เป็นมิตรต่อสิ่งแวดล้อม” (BCG Loan) อัตราดอกเบี้ยเริ่มต้น 3.99% ต่อปี เป็นต้น ประกอบกับสนับสนุนด้าน “การพัฒนา” ควบคู่ไปด้วย ภายใต้โครงการ “SME D Coach” ที่ปรึกษาธุรกิจครบวงจร ช่วยประคับประคองให้ผู้ประกอบการเอสเอ็มอีปรับตัวและเดินหน้าธุรกิจได้ต่อเนื่อง
วันจันทร์ที่ 14 กุมภาพันธ์ 2565
ชี้แจงข้อเท็จจริงประเด็นข่าวการเก็บภาษีย้อนหลังผู้ประกอบการ
กระทรวงการคลังชี้แจงประเด็นตามที่มีกระแสข่าวผู้ประกอบการร้านค้าที่เข้าร่วมโครงการคนละครึ่งถูกเรียกเก็บภาษีย้อนหลัง กรณีที่ผู้ประกอบการร้านค้าที่ จ.ขอนแก่นรายหนึ่งรับทราบข่าวการประชาสัมพันธ์ของกรมสรรพากรเกี่ยวกับการยื่นเสียภาษี
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง ชี้แจงประเด็นตามที่มีกระแสข่าวผู้ประกอบการร้านค้าที่เข้าร่วมโครงการคนละครึ่งถูกเรียกเก็บภาษีย้อนหลังว่า เหตุการณ์ดังกล่าวเป็นกรณีที่ผู้ประกอบการร้านค้าที่จังหวัดขอนแก่นรายหนึ่งรับทราบข่าวการประชาสัมพันธ์ของกรมสรรพากรเกี่ยวกับการยื่นเสียภาษีและสามารถขอคำแนะนำได้จากสรรพากรทั่วประเทศ จึงได้เข้าปรึกษาและขอคำแนะนำจากเจ้าหน้าที่สรรพากรพื้นที่พร้อมเอกสารหลักฐานเพื่อประสงค์ชำระภาษีให้ถูกต้อง ซึ่งหลังจากที่เจ้าหน้าที่กรมสรรพากรได้ตรวจสอบจากหลักฐานการยื่นของผู้ประกอบการแล้วพบว่า รายได้ของผู้ประกอบการดังกล่าวเกิน 1.8 ล้านบาทต่อปี ซึ่งเจ้าหน้าที่สรรพากรพื้นที่ได้ให้คำแนะนำว่า เมื่อมีรายได้เกิน 1.8 ล้านบาทต่อปี ต้องมีหน้าที่จดทะเบียนภาษีมูลค่าเพิ่มและเสียภาษีมูลค่าเพิ่ม และเจ้าหน้าที่ได้คำนวณภาษีเงินได้และภาษีมูลค่าเพิ่ม พร้อมทั้งให้คำแนะนำว่า เบี้ยปรับภาษีมูลค่าเพิ่มสามารถยื่นคำร้องของดเบี้ยปรับได้ ซึ่งผู้ประกอบการรายดังกล่าวก็ได้ยื่นชำระภาษีพร้อมทั้งได้รับการพิจารณางดเบี้ยปรับทำให้มีการชำระภาษีลดลงกว่าที่ปรากฎในข่าวเรียบร้อยแล้ว
โฆษกกระทรวงการคลัง กล่าวย้ำว่า สำหรับการปฎิบัติตามกฎหมายผู้ประกอบกิจการที่เป็นบุคคลธรรมดาประกอบกิจการแล้วมีรายได้ หากในปี พ.ศ. 2564 มีรายได้ถึงเกณฑ์ที่กฎหมายกำหนดก็มีหน้าที่ต้องนำรายได้มายื่นแบบแสดงรายการเพื่อเสียภาษีเงินได้บุคคลธรรมดาภายในวันที่ 31 มีนาคม พ.ศ. 2565 ทั้งนี้ การเสียภาษีเงินได้บุคคลธรรมดาเป็นการประเมินตนเองของผู้ประกอบการ โดยมีหน้าที่นำรายได้จากการประกอบการกิจการยื่นเสียภาษีตามข้อเท็จจริง ส่วนพยานหลักฐานที่จะพิสูจน์การมีรายได้ขึ้นอยู่กับข้อเท็จจริงของการประกอบกิจการ ทั้งนี้ ผู้ประกอบการสามารถนำเอกสารหลักฐานต้นทุนในการประกอบกิจการมาหักค่าใช้จ่ายจากยอดขายเพื่อคำนวณภาษีเงินได้ที่จะต้องชำระ หรือหากไม่มีการเก็บเอกสารหลักฐานต้นทุนก็สามารถเลือกหักค่าใช้จ่ายเป็นการเหมาตามที่กฎหมายกำหนดได้ ซึ่งในบางกรณีก็จะไม่มีภาษีที่ต้องชำระแต่อย่างใด สำหรับผู้ประกอบการมีรายได้จากการขายสินค้าตั้งแต่ 1.8 ล้านบาทต่อปี จะมีภาระหน้าที่ในการเสียภาษีมูลค่าเพิ่มตามที่กฎหมายกำหนดไว้อีกประการหนึ่งด้วย
ทั้งนี้ รัฐบาลดำเนินโครงการคนละครึ่งเพื่อกระตุ้นเศรษฐกิจ ลดภาระค่าใช้จ่ายให้แก่ประชาชน และส่งผ่านกำลังซื้อไปสู่ผู้ประกอบการให้มีรายได้เพิ่ม เมื่อผู้ประกอบการมีรายได้เพิ่มขึ้นแล้วและอยู่ในเกณฑ์เสียภาษีตามกฎหมายก็สามารถไปชำระภาษีได้ ยกตัวอย่างกรณีของผู้ประกอบการร้านค้าที่จังหวัดขอนแก่นรายข้างต้นที่มีเจตนาบริสุทธิ์และประสงค์ดำเนินการให้ถูกต้องตามกฎหมายก็ได้รับคำแนะนำจากเจ้าหน้าที่และได้รับการพิจารณาให้งดเบี้ยปรับด้วย
โฆษกกระทรวงการคลัง กล่าวเพิ่มเติมว่า สำหรับฐานข้อมูลโครงการคนละครึ่งไม่ได้มีการเชื่อมต่อระบบกับกรมสรรพากรเพื่อตรวจสอบรายได้แต่อย่างใด
สำนักงานเศรษฐกิจการคลัง
โทร. 08-5842-7102 , 08-5842-7103, 08-5842-7104 ,08-5842-7105
08-5842-7106, 08-5842-7107, 08-5842-7108 , 08-5842-7109 (เวลาทำการ 08.30 – 16.30 น.)
ไปรษณีย์อิเล็กทรอนิกส์ halfhalf@fpo.go.th
ธนาคารกรุงไทย จำกัด (มหาชน) โทร. 02-111-1122 (ตลอด 24 ชั่วโมง)
วันพฤหัสบดีที่ 5 สิงหาคม 2564
รองปลัดฯ ภานุวัฒน์ เป็นประธานเปิดการประชุมชี้แจงการใช้งานระบบ ระบบกำกับติดตามการผลักดันและเร่งรัดให้ได้รับการรับรองอุตสาหกรรมสีเขียว i-Green (i-G)
รองปลัดฯ ภานุวัฒน์ เป็นประธานเปิดการประชุมชี้แจงการใช้งานระบบ ผ่านระบบเทคโนโลยีสารสนเทศ Video Conference (Zoom)
วันนี้ (5 สิงหาคม 2564) นายภาณุวัฒน์ ตริยางกูรศรี รองปลัดกระทรวงอุตสาหกรรม เป็นประธานเปิดการประชุมชี้แจงการใช้งานระบบ ระบบกำกับติดตามการผลักดันและเร่งรัดให้ได้รับการรับรองอุตสาหกรรมสีเขียว i-Green (i-G) ให้ สอจ. 76 จังหวัด ของกระทรวงอุตสาหกรรม ผ่านระบบเทคโนโลยีสารสนเทศ Video Conference (Zoom) โดยมี นายปริญญา มณีวงศ์ หัวหน้ากลุ่มส่งเสริมอุตสาหกรรมสีเขียว กองส่งเสริมเทคโนโลยีสิ่งแวดล้อมโรงงาน กรมโรงงานอุตสาหกรรม เป็นวิทยากรการบรรยายหัวข้อ “ชี้แจงรายละเอียดเป้าหมายและผลักดันสถานผู้ประกอบการภายใต้การกำกับดูแลของ สอจ. ให้ได้รับได้รับการรับรองอุตสาหกรรมสีเขียว i-Green (i-G) ให้ สอจ. 76 จังหวัด” และ นายวีระวัฒน์ ศรีสม ผู้อำนวยการศูนย์เทคโนโลยีสารสนเทศและการสื่อสาร สำนักงานปลัดกระทรวงอุตสาหกรรม เป็นวิทยากรการบรรยายหัวข้อ “ชี้แจงการใช้งานการใช้งานระบบระบบกากับติดตามการผลักดันและเร่งรัดให้ได้รับการรับรองอุตสาหกรรมสีเขียว i-Green (i-G)”
ทั้งนี้ การฝึกอบรมดังกล่าวเป็นไปตามข้อกำหนดออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ.2548 ฉบับที่ 30 ลงวันที่ 1 สิงหาคม พ.ศ. 2564
วันศุกร์ที่ 14 มกราคม 2565
โฆษกรัฐบาลเผย “นายกฯ” จริงจังแก้ปัญหาลอตเตอรี่เกินราคา แต่งตั้งคณะกรรมการแก้ไขปัญหาผู้ที่ได้รับความเดือดร้อน จากการเสนอขายหรือขายสลากกินแบ่งรัฐบาลในราคาเกินกว่าที่กำหนดฯ
โฆษกรัฐบาลเผย “นายกฯ” จริงจังแก้ปัญหาลอตเตอรี่เกินราคา แต่งตั้งคณะกรรมการแก้ไขปัญหาผู้ที่ได้รับความเดือดร้อน จากการเสนอขายหรือขายสลากกินแบ่งรัฐบาลในราคาเกินกว่าที่กำหนดฯ มอบ รมต.นร.อนุชา เป็นประธาน ตรวจสอบข้อเท็จจริง รายงานผลการดำเนินการต่อนายกฯ/ครม.
วันนี้ (14 ม.ค. 65) นายธนกร วังบุญคงชนะ โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามและต้องการแก้ไขปัญหาสลากกินแบ่งรัฐบาลราคาแพงอย่างจริงจัง ล่าสุด นายกรัฐมนตรีได้ลงนามในคำสั่งสำนักนายกรัฐมนตรี ที่ 8/2565 เรื่อง แต่งตั้งคณะกรรมการแก้ไขปัญหาผู้ที่ได้รับความเดือดร้อนจากการเสนอขายหรือขายสลากกินแบ่งรัฐบาลในราคาเกินกว่าที่กำหนดในสลากกินแบ่งรัฐบาล โดยมีนายอนุชา นาคาศัย รัฐมนตรีประจำสำนักนายกรัฐมนตรี เป็นประธานกรรมการ นายเสกสกล อัตถาวงศ์ ผู้ช่วยรัฐมนตรีประจำสำนักนายกรัฐมนตรี เป็นรองประธานกรรมการ โดยมี อำนาจ หน้าที่ ดังนี้
1. ตรวจสอบข้อมูล ข้อเท็จจริงเกี่ยวกับปัญหาการเสนอขายหรือขายสลากกินแบ่งรัฐบาลในราคาเกินกว่าที่กำหนดในสลากกินแบ่งรัฐบาล
2. เสนอแนะแนวทางและมาตรการในการแก้ไขปัญหาความเดือดร้อนจากการเสนอขาย หรือขายสลากกินแบ่งรัฐบาลในราคาเกินกว่าที่กำหนดในสลากกินแบ่ง
3. รายงานผลการดำเนินการ ปัญหา อุปสรรค และข้อเสนอแนะต่อนายกรัฐมนตรี หรือคณะรัฐมนตรี
4. เชิญผู้แทนส่วนราชการ หรือหน่วยงานของรัฐและบุคคล เข้าร่วมประชุมชี้แจงข้อเท็จจริง ให้ข้อมูล รวมทั้งจัดส่งเอกสารที่เกี่ยวข้องเพื่อใช้ประกอบการพิจารณาแก้ไขปัญหา
5. แต่งตั้งคณะอนุกรรมการ หรือคณะทำงานเพื่อช่วยเหลือการปฏิบัติงานได้ตามความเหมาะสม
คณะกรรมการฯ ยังมีกรรมการประกอบด้วย อัยการสูงสุด ปลัดสำนักนายกรัฐมนตรี ปลัดกระทรวงการคลัง ปลัดกระทรวงการพัฒนาสังคมและความมั่นคงของมนุษย์ ปลัดกระทรวงมหาดไทย ปลัดกระทรวงยุติธรรม เลขาธิการคณะกรรมการกฤษฎีกา ผู้อำนวยการสำนักงบประมาณ ผู้บัญชาการตำรวจแห่งชาติ อธิบดีกรมสอบสวนคดีพิเศษ เลขาธิการกองอำนวยการรักษาความมั่นคงภายในราชอาณาจักร เลขาธิการคณะกรรมการป้องกันและปราบปรามการฟอกเงิน ผู้อำนวยการสำนักงานคณะกรรมการนโยบายรัฐวิสาหกิจ และผู้อำนวยการสภาสังคมสงเคราะห์แห่งประเทศไทย
ทั้งนี้ สำนักงานสลากกินแบ่งรัฐบาล จะสนับสนุนและอำนวยความสะดวกในการปฏิบัติงานของคณะกรรมการฯ คณะอนุกรรมการ และคณะทำงานที่ได้รับแต่งตั้งขึ้น
โฆษกประจำสำนักนายกรัฐมนตรี ยังกล่าวว่า นายกรัฐมนตรีกำชับคณะกรรมการฯ ให้ทำงานทันที โดยให้ตรวจสอบหาถึงสาเหตุและปัจจัยที่ทำให้เกิดการขายสลากกินแบ่งรัฐบาลเกินราคา รวมทั้งให้ข้อเสนอแนะในการแก้ปัญหาลอตเตอรี่ขายเกินราคาด้วย เพราะนายกรัฐมนตรีต้องการให้เกิดความเป็นธรรมทั้งแก่ผู้ซื้อและผู้ขายด้วย
วันศุกร์ที่ 24 มิถุนายน 2565
“ดร.เอนก” เป็นองค์ปาฐกถาเทิดพระเกียรติ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในโอกาสวันสถาปนาวิทยาลัยแพทยศาสตร์พระมงกุฎเกล้า ครบรอบปีที่ 47
“ดร.เอนก” เป็นองค์ปาฐกถาเทิดพระเกียรติ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในโอกาสวันสถาปนาวิทยาลัยแพทยศาสตร์พระมงกุฎเกล้า ครบรอบปีที่ 47
16 มิถุนายน 2565 ศ. (พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (รมว.อว.) เป็นองค์ปาฐกถาเทิดพระเกียรติ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในหัวข้อ นโยบายด้านการอุดมศึกษา วิทยาศาสตร์ วิจัยและนวัตกรรมของประเทศไทย : ยุทธศาสตร์แกนหลัก เพื่อการพัฒนาสู่การแข่งขันของประเทศในเวทีโลก เนื่องในโอกาสวันสถาปนาวิทยาลัยแพทยศาสตร์พระมงกุฎเกล้า ครบรอบปีที่ 47 ณ อาคารพระมงกุฎเกล้าเวชวิทยา วิทยาลัยแพทยศาสตร์พระมงกุฎเกล้า
วิทยาลัยแพทยศาสตร์พระมงกุฎเกล้า (วพม.) เป็นสถาบันที่ผลิตแพทย์ทหารแห่งเดียวของประเทศไทย ได้รับการจัดตั้งขึ้น เมื่อวันที่ 16 มิถุนายน 2518 โดยเป็นหน่วยขึ้นตรงกับศูนย์อำนวยการแพทย์พระมงกุฎเกล้า กรมแพทย์ทหารบก ปัจจุบันได้ผลิตแพทย์ทหารให้กับกระทรวงกลาโหมไปแล้วรวมจำนวน 42 รุ่น จัดสรรให้กองทัพบก กองทัพเรื่อ กองทัพอากาศ กองบัญชาการกองทัพไทย นอกจากนี้ยังผลิตให้ กระทรวงสาธารณสุขและส่วนราชการอื่นๆ เพื่อช่วยเหลือความขาดแคลนแพทย์ของประเทศไทย วพม. ได้มีการพัฒนาหลักสูตรแพทยศาสตร์บัณฑิตและรายวิชาเวชศาสตร์ทหาร (Military Medicine) ที่ใช้ในการเรียนการสอนนักเรียนแพทย์ทหาร (นพท.) และนักศึกษาแพทย์ (นศพ.) มาอย่างต่อเนื่อง สอดคล้องกับแผนยุทธศาสตร์แม่บทของกรมแพทย์ทหารบก ตามความต้องการของกองทัพบก และสนองต่อนโยบายด้านสาธารณสุขของประเทศ ไม่เพียงแต่จะได้บุคลากรที่มีคุณค่าเท่านั้น แต่สิ่งที่สำคัญยิ่งกว่าคือความรู้ความสามารถ และความเสียสละของแพทย์ทหารที่ได้สนับสนุนภารกิจทางการทหารให้กับประเทศชาติอย่างมายาวนานที่ช่วยอนุรักษ์กำลังรบ ทำการรักษาพยาบาลแก่กำลังพลทหารในสนามรบให้รอดชีวิตในการปฏิบัติภารกิจปกป้องประเทศชาติ ตลอดจนให้การรักษาพยาบาลแก่กำลังพลทหารและครอบครัวรวมถึงประชาชนทั่วไปในภาวะปกติ และรวมทั้งยังปฏิบัติภารกิจของสหประซาชาติในต่างประเทศ
วันศุกร์ที่ 4 มีนาคม 2565
รมว.เฮ้ง สลด เหตุลูกจ้างเด็กวัย 16 โดนเหล็กเส้นดีดเสียชีวิต สั่งกสร. ลงพื้นที่ตรวจสอบหาข้อเท็จจริงโดยเร็ว
รมว.แรงงาน สลดเหตุลูกจ้างเด็กวัย 16 รับจ้างก่อสร้าง บริเวณหน้างานก่อสร้างบ้าน จังหวัดบุรีรัมย์ โดนเหล็กเส้นดีดเสียชีวิต สั่งกสร. ลงพื้นที่ตรวจสอบข้อเท็จจริงหากพบว่านายจ้างไม่ปฏิบัติตามกฎหมายให้ดำเนินคดีต่อนายจ้างทันที
นายสุชาติ ชมกลิ่น รัฐมนตรีว่าการกระทรวงแรงงานเปิดเผยถึงกรณีเหตุลูกจ้างเด็กวัย 16 รับจ้างก่อสร้างโดนเหล็กเส้นดีดเสียชีวิต ภายในบริเวณหน้างานก่อสร้างบ้าน ตำบลตาเสา อำเภอห้วยราช จังหวัดบุรีรัมย์ เมื่อวันที่ 2 มีนาคม ที่ผ่านมาว่า กระทรวงแรงงานได้สั่งการให้กรมสวัสดิการและคุ้มครองแรงงานส่งพนักงานตรวจความปลอดภัย ลงพื้นที่เข้าตรวจสอบทันที เบื้องต้นพบว่าลูกจ้างผู้เสียชีวิตชื่อนายอดิศร จันทร์ประโคน เป็นลูกจ้างของหุ้นส่วนจำกัด เอ็น.เค. รับสร้างบ้าน ซึ่งเป็นผู้รับเหมางานก่อสร้างดังกล่าว ขณะเกิดเหตุลูกจ้างปฏิบัติงานอยู่บนรถปิคอัพระหว่างขนเหล็กเส้นลงจากรถ ลวดผูกมัดรวมเหล็กเส้นขาด ลูกจ้างจึงกอดเหล็กเส้นไว้ เหล็กเส้นดีดลูกจ้างตกลงจากรถปิคอัพ และเหล็กเส้นหล่นไปทับลูกจ้างบริเวณพื้นดินข้างรถปิคอัพเพื่อนร่วมงานได้เข้ามาพบจึงรีบนำส่งโรงพยาบาลห้วยราช แต่ก็ได้เสียชีวิตในเวลาต่อมา ทั้งนี้ ได้กำชับให้กรมสวัสดิการและคุ้มครองแรงงานเร่งตรวจสอบหาข้อเท็จจริงโดยเร็ว หากพบว่านายจ้างไม่ปฏิบัติตามกฎหมาย ให้ดำเนินคดีต่อนายจ้างทันที ​
ด้านนายนิยม สองแก้ว อธิบดีกรมสวัสดิการและคุ้มครองแรงงานกล่าวว่า กรมสวัสดิการและคุ้มครองแรงงานได้ส่งพนักงานตรวจความปลอดภัย และพนักงานตรวจแรงงานสำนักงานสวัสดิการและคุ้มครองแรงงานจังหวัดบุรีรัมย์ เข้าตรวจสอบสถานที่ก่อสร้างดังกล่าว พร้อมทั้งประสานหน่วยงานที่เกี่ยวข้องเข้าให้ความช่วยเหลือครอบครัวผู้เสียชีวิตให้ได้รับสิทธิประโยชน์ตามกฎหมาย ทั้งนี้ จะดำเนินการตรวจสอบว่านายจ้างได้ปฏิบัติตามพระราชบัญญัติคุ้มครองแรงงาน พ.ศ. 2541 มาตรา 45 ในเรื่องการแจ้งการจ้างลูกจ้างซึ่งเป็นเด็กอายุต่ำกว่า 18 ปี กับพนักงานตรวจแรงงาน และมาตรา 49 ห้ามมิให้นายจ้างให้ลูกจ้างเด็กอายุต่ำกว่า 18 ปี ทำงานในงานที่อาจเป็นอันตรายต่อลูกจ้าง รวมทั้งพระราชบัญญัติความปลอดภัย อาชีวอนามัย และสภาพแวดล้อมในการทำงาน พ.ศ. 2554 มาตรา 16 ในเรื่องการจัดให้ลูกจ้างได้รับการฝึกอบรมด้านความปลอดภัย อาชีวอนามัย และสภาพแวดล้อมในการทำงานหรือไม่ หากสอบข้อเท็จจริงพบว่าปฏิบัติไม่ถูกต้องจะดำเนินคดีตามกฎหมายต่อไป
วันพุธที่ 22 กันยายน 2564
รัฐบาลผลักดัน คทช. เป็นกลไกให้ประชาชนมีสิทธิทำกินบนที่ดินถูกกฎหมาย
วันพุธที่ 22 กันยายน 2564
ต่อจากนี้ไป ขอเชิญรับฟังไทยคู่ฟ้า ค่ะ
พลเอก ประยุทธ์ จันทร์โอชา นายกรัฐมนตรี เน้นย้ำนโยบายของรัฐบาลที่ต้องการให้ประชาชนมีสิทธิในการทำกินที่ถูกต้อง โดยให้คณะกรรมการนโยบายที่ดินแห่งชาติ หรือ คทช. เป็นกลไกสำคัญในการช่วยเหลือประชาชน เช่น แก้ปัญหาที่ดินทับซ้อนของรัฐกับประชาชน และช่วยเหลือเกษตรกรที่ทำกินในที่ดินที่ไม่มีเอกสารสิทธิโดยจะเร่งดำเนินการในทุกจังหวัดให้เร็วที่สุด เพื่อให้เกษตรกรไทยสามารถยกระดับคุณภาพผลผลิตทางการเกษตรได้ตามมาตรฐาน GAP และมาตรฐานการส่งออก ซึ่งให้ความสำคัญกับแหล่งที่มาของผลผลิต โดยจะนำเทคโนโลยีดิจิทัลมาใช้เพิ่มช่องทางการตลาดให้แก่เกษตรกร และบูรณาการข้อมูลรัฐแบบ Big Data เพื่อให้ทุกหน่วยงานนำไปใช้ได้อย่างเกิดประโยชน์สูงสุด
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพุธที่ 27 ตุลาคม 2564
การประชุมคณะอนุกรรมการ ติดตามและเร่งรัดการดำเนินการขับเคลื่อน การดำเนินโครงการความร่วมมือ ระหว่างรัฐบาลแห่งราชอาณาจักรไทย และรัฐบาลแห่งสาธารณรัฐประชาชนจีน
ในการพัฒนาระบบรถไฟความเร็วสูงเพื่อเชื่อมโยงภูมิภาค ช่วงกรุงเทพมหานคร – หนองคาย ครั้งที่ 2/2564
วันนี้ (27 ตุลาคม 2564) การประชุมคณะอนุกรรมการติดตามและเร่งรัดการดำเนินการขับเคลื่อนการดำเนินโครงการ ครั้งที่ 2/2564 โดยมีนายสรพงศ์ ไพฑูรย์พงษ์ รองปลัดกระทรวงคมนาคม รักษาราชการแทน อธิบดีกรมการขนส่งทางราง เป็นประธาน พร้อมด้วยนายพิเชฐ คุณาธรรมรักษ์ รองอธิบดีกรมการขนส่งทางราง และอนุกรรมการจากหน่วยงานที่เกี่ยวข้องร่วมประชุมหารือ เพื่อติดตามและเร่งรัดการขับเคลื่อนการโครงการความร่วมมือระหว่างรัฐบาลแห่งราชอาณาจักรไทย และรัฐบาลแห่งสาธารณรัฐประชาชนจีน ในการพัฒนาระบบรถไฟความเร็วสูงเพื่อเชื่อมโยงภูมิภาค ช่วงกรุงเทพมหานคร – หนองคาย โดยโครงการได้แบ่งออกเป็น 2 ระยะ คือ ระยะที่ 1 ช่วงกรุงเทพฯ – นครราชสีมา และระยะที่ 2 ช่วงนครราชสีมา – หนองคาย ให้เป็นไปตามเป้าหมายและแผนงาน รวมถึงเสนอแนะเพื่อการแก้ไขปัญหาและอุปสรรคในการดำเนินโครงการ เพื่อปรับปรุง การดำเนินงานให้มีประสิทธิภาพยิ่งขึ้นก่อนรายงานผลการดำเนินงานต่อคณะกรรมการบริหารการพัฒนาโครงการความร่วมมือด้านรถไฟระหว่างไทย – จีน ต่อไป โดยวัตถุประสงค์ในการประชุมครั้งนี้เพื่อเป็นการเร่งรัดการเชื่อมต่อระบบคมนาคมขนส่งระหว่างสามประเทศ ได้แก่ ราชอาณาจักรไทย สาธารณรัฐประชาธิปไตยประชาชนลาว และสาธารณรัฐประชาชนจีน ซึ่งโครงการรถไฟจีน – ลาว เตรียมเปิดดำเนินการในวันชาติของสาธารณรัฐประชาธิปไตยประชาชนลาว ในวันที่ 2 ธันวาคม 2564 ซึ่งประเทศไทยจำเป็นต้องเตรียมความพร้อมในการเชื่อมโยงทางรถไฟตั้งแต่กรุงเทพมหานคร ถึงนครหลวงเวียงจันทน์ และมีปลายทางที่นครคุนหมิง มณฑลยูนนาน ซึ่งโครงการระยะที่ 1 ช่วงกรุงเทพฯ – นครราชสีมา ถือเป็นก้าวแรกที่สำคัญในการเชื่อมโยงอนุภูมิภาคที่จะต้องเร่งดำเนินการให้แล้วเสร็จในปี 2569 และโครงการระยะที่ 2 ช่วงนครราชสีมา – หนองคาย ให้แล้วเสร็จในปี 2571 ต่อไป
วันพุธที่ 9 กุมภาพันธ์ 2565
รมว.พม. มอบเครื่องมือทำกินพร้อมเงินทุน ให้กลุ่มเปราะบาง สร้างอาชีพสู้วิกฤตโควิด-19 ภายใต้  “ปฏิบัติการ ไม่ทิ้งใครไว้ข้างหลัง”
รมว.พม. มอบเครื่องมือทำกินพร้อมเงินทุน ให้กลุ่มเปราะบาง สร้างอาชีพสู้วิกฤตโควิด-19 ภายใต้  “ปฏิบัติการ ไม่ทิ้งใครไว้ข้างหลัง”
วันนี้ (9 ก.พ. 65) เวลา 11.15 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานเปิดตัวกิจกรรม “ปฏิบัติการ ไม่ทิ้งใครไว้ข้างหลัง” พร้อมมอบอุปกรณ์ประกอบอาชีพ เพื่อ “สร้างงาน สร้างอาชีพ สร้างรายได้” ให้แก่กลุ่มเปราะบาง จำนวน 8 ราย อีกทั้งกล่าวสร้างขวัญและกำลังใจในการสู้ชีวิตให้กับกลุ่มเปราะบาง โดยมี นายอนุกูล ปีดแก้ว อธิบดีกรมพัฒนาสังคมและสวัสดิการ กล่าวรายงาน ทั้งนี้ มีนางพัชรี อาระยะกุล ปลัดกระทรวง พม. และคณะผู้บริหาร เข้าร่วมงาน ณ ห้องประชุม ชั้น 2 อาคารกรมพัฒนาสังคมและสวัสดิการ กระทรวง พม. สะพานขาว กรุงเทพฯ
นายจุติ กล่าวว่า สังคมดีเพราะคนดีไม่นิ่งเฉย สังคมไม่ก้าวหน้าเพราะคนดีนิ่งเฉย วันนี้ เป็นการพิสูจน์ว่ากระทรวง พม. ได้มอบทักษะ เครื่องมือในการประกอบอาชีพ เราได้มอบเบ็ดให้ไปหาปลา ซึ่งเราได้ลงมือทำจริงให้กับประชาชน คนที่ได้รับจะมีผลต่อชีวิต ทำให้เปลี่ยนชีวิตของเขาได้จริง
นายจุติ กล่าวเพิ่มเติมว่า สำหรับกิจกรรม “ปฏิบัติการ ไม่ทิ้งใครไว้ข้างหลัง” สืบเนื่องจากกระทรวง พม. ได้ประกาศมอบของขวัญปีใหม่ 2565 ให้กับกลุ่มเปราะบาง โดยมุ่งสร้างอาชีพ รายได้ที่มั่นคง และพัฒนาคุณภาพชีวิตในทุกมิติ เนื่องจากผลกระทบของโควิด-19 เพื่อให้ประเทศและเศรษฐกิจเดินหน้าต่อไปได้ โดยไม่ทอดทิ้งใครไว้ข้างหลัง ซึ่งวันนี้ หน่วยงานในสังกัดกระทรวง พม. ได้บูรณาการการทำงานร่วมกัน ด้วยการมอบอุปกรณ์ประกอบอาชีพ เพื่อ “สร้างงาน สร้างอาชีพ สร้างรายได้” ให้แก่กลุ่มเปราะบาง อาทิ เตาอบขนม รถเข็นขายลูกชิ้นทอด อุปกรณ์ทำก๋วยเตี๋ยว ทำขนม ตัดผม และการเพนต์เล็บ รวมทั้งทุนประกอบอาชีพ
วันพุธที่ 4 สิงหาคม 2564
ครม. ขยายขอบเขตเยียวยาลูกจ้าง - นายจ้าง 29 จังหวัดสีแดงเข้ม
....
ครม. เห็นชอบขยายขอบเขตมาตรการบรรเทาผลกระทบและช่วยเหลือลูกจ้าง - นายจ้าง ในพื้นที่สีแดงเข้ม และเพิ่มกรอบวงเงินเป็น 60,000 ล้านบาท
.
• ปรับเพิ่มพื้นที่จากเดิม 13 จว. เป็น 29 จว. ตามประกาศ ศบค.
• เป้าหมายลูกจ้าง - นายจ้าง ทั้งในและนอกระบบประกันสังคม
• ครอบคลุมกิจการในระบบประกันสังคม 9 สาขา และร้านค้าในระบบ “ถุงเงิน” โครงการคนละครึ่งและเราชนะ (ผ่านการคัดกรองและไม่ถูกตัดสิทธิ์)
• 13 จังหวัดเดิม ช่วย 2 เดือน (ก.ค. - ส.ค. 64) /16 จังหวัดใหม่ ช่วย 1 เดือน (ส.ค. 64)
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 24 สิงหาคม 2565
บขส. มอบกระเช้า เพื่อเป็นขวัญกำลังใจและขอบคุณพนักงานสถานีขนส่งผู้โดยสารกรุงเทพ (ปิ่นเกล้า)
ที่ปฏิบัติหน้าที่ และยึดมั่นความถูกต้อง อย่างเต็มความสามารถ
วันนี้ (24 สิงหาคม 2565) นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด กระทรวงคมนาคม มอบกระเช้าเป็นขวัญกำลังใจให้กับ นางสาววันเพ็ญ ประมงค์ พนักงานชานชาลา งานบริหารกิจการเดินรถปิ่นเกล้า กองกิจการเดินรถ ซึ่งได้ถูกผู้เช่าพื้นที่ทำร้ายร่างกาย ขณะปฏิบัติหน้าที่ ที่สถานีขนส่งผู้โดยสารกรุงเทพ (ปิ่นเกล้า) เมื่อวันที่ 18 สิงหาคม ที่ผ่านมา
ทั้งนี้ นายสรพงศ์ ไพฑูรย์พงษ์ ประธานกรรมการ บริษัท ขนส่ง จำกัด ได้แสดงความเป็นห่วง และกำชับให้ บริษัท ขนส่ง จำกัด (บขส.) ดูแลช่วยเหลือพนักงานในทุกด้านอย่างเต็มที่ พร้อมทั้งได้กล่าวชื่นชมพนักงานที่ถูกทำร้ายว่า ได้ปฏิบัติหน้าที่อย่างเต็มความสามารถ บนความถูกต้องของระเบียบบขส.
อย่างไรก็ดี บขส. ได้ให้พนักงานเข้ามาปฏิบัติหน้าที่ในสำนักงานใหญ่แล้ว พร้อมทั้งให้ฝ่ายกฎหมายติดตามและช่วยเหลือในการดำเนินคดีกับผู้ที่ก่อเหตุอย่างถึงที่สุดด้วย
วันจันทร์ที่ 22 สิงหาคม 2565
ทหารฟิตเท่ ตอน "เคล็ดลับปรับตัวในสังคมอาร์มมี่"
...
มีวิธีอะไรบ้าง ช่วยให้ปรับตัวปรับใจ
อยู่ร่วมกันใน “สังคมอาร์มมี่”
ได้อย่างมีความสุข....ทำง่าย ไม่ยากเลย
ตื่นขึ้นมาจะได้เดินยิ้มไปทำงานกันทุกวัน ...
จัดทำโดย : สนพ.สสน.สป ร่วมกับ สสส.
วันศุกร์ที่ 27 สิงหาคม 2564
สป. จัด “สัมมนาสื่อสารมวลชนเครือข่ายสีขาว สป.” New Normal ชีวิตวิถีใหม่ เพื่อความมั่นคง และประโยชน์ส่วนรวมของประเทศชาติ
สำนักเลขานุการ สำนักงานปลัดกระทรวงกลาโหม จัดอบรมสัมมนาสื่อสารมวลชนเครือข่ายสีขาว สป.
โดยเป็นสัมมนาเชิงปฏิบัติการผ่านระบบออนไลน์ ในรูปแบบการประชุมผ่านระบบ Zoom เนื่องจากการแพร่ระบาดของไวรัสโคโรน่า ๒๐๑๙ (Covid-19) ในปัจจุบันที่ยังคงทวีความรุนแรง เพื่อให้เป็นไปตามนโยบายของรัฐบาลที่ได้ประกาศมาตรการลดจำนวนผู้ร่วมทำกิจกรรมรวมถึงให้มีการเดินทางเท่าที่จำเป็น โดยการจัดสัมมนาดังกล่าวนี้จัดขึ้น ๔ วันด้วยกันแบ่งเป็นวันละ ๓ ชม. ซึ่งในแต่ละวันจะมีการแบ่งกลุ่มสัมมนาและเปิดโอกาสให้ผู้เข้าร่วมการอบรมได้อภิปรายแลกเปลี่ยนข้อมูล ความรู้ นำมาสรุปเป็นเอกสารเพื่อนำไปใช้ประโยชน์ต่อไป โดยมีผู้เข้าร่วมอบรมสัมมนา ประกอบด้วย สื่อสารมวลชน เครือข่ายสถานีวิทยุสีขาว สป. ทุกภูมิภาคทั่วประเทศ จำนวน ๓๐๐ สถานี โดยมีหัวข้อการอบรมสัมมนา ดังนี้
หัวข้อ สถาบันพระมหากษัตริย์กับการแก้ปัญหาการแพร่ระบาดของไวรัสโคโรน่า (Covid-19) โดย พันเอก วันชนะ สวัสดี รองโฆษกกระทรวงกลาโหม หัวข้อ การรณรงค์ความร่วมมือด้านสิ่งแวดล้อม ในการจัดการน้ำมันทำอาหารใช้แล้วอย่างเป็นระบบ เพื่อนำไปผลิตเป็นพลังงานทดแทนตามรอยพ่อ โดย คุณธนวัฒน์ ลินจงสุบงกช กรรมการบริหาร บจก.ธนโชคกรุ๊ป และ คุณสุดารัตน์ ภู่สุวรรณ์ กรรมการผู้จัดการ หจก.ปลูกยิ้ม หัวข้อ บทบาทและอนาคตของสถานีวิทยุทดลองออกอากาศ โดย ดร.ธนากร ศรีสุกใส ผู้จัดการกองทุนพัฒนาสื่อปลอดภัยและสร้างสรรค์ หัวข้อ แนวทางและจริยธรรมในการนำเสนอข้อมูลข่าวสารในสภาพของสังคมที่มีความขัดแย้งในเรื่องแนวคิดและการแบ่งฝ่าย เพื่อการเป็นสื่อที่มีความรับผิดชอบต่อผลประโยชน์ส่วนรวมของประเทศชาติ โดย นายภมรพล พระลับรักษา นักวิเคราะห์และออกแบบระบบ Data Science Service Co.,Ltd. และ นางสาวโสภา ฦาชา ผู้จัดการ หจก.พี พี เนอสร์ซิ่งเซอร์วิสแคร์
ทั้งนี้ เพื่อเป็นการเสริมสร้างและขยายผลเครือข่ายสีขาวเพื่อความมั่นคงของสำนักงานปลัดกระทรวงกลาโหม ให้มีความเข้มแข็งและร่วมเผยแพร่ข้อมูลให้กับสำนักงานปลัดกระทรวงกลาโหม ได้อย่างมีประสิทธิภาพ จึงจำเป็นต้องพัฒนาความเป็นเครือข่ายให้เกิดความรู้ ความเข้าใจในการสื่อสาร ข้อมูลข่าวสารไปสู่ประชาชนทั่วประเทศอย่างต่อเนื่อง โดยคำนึงถึงประโยชน์ส่วนรวมของประเทศชาติ รวมถึงสถาบันด้วยความถูกต้องและเหมาะสม มีความรู้ความเข้าใจในงานความมั่นคง เพื่อการรณรงค์แก้ปัญหาสำคัญต่าง ๆ อย่างเป็นระบบ
วันเสาร์ที่ 16 ตุลาคม 2564
“ยุติธรรม” เปิดโครงการไกล่เกลี่ยหนี้ กยศ. ทั่วประเทศ หลังช่วยเหลือสำเร็จแล้ว 15,040 เรื่อง มูลค่ากว่า 9,348 ล้านบาท
....
กระทรวงยุติธรรมเปิดโครงการไกล่เกลี่ยหนี้ กยศ. เพื่อช่วยเหลือลูกหนี้ กยศ. ต่อเนื่อง หลังจากในช่วงปีที่ผ่านมาไกล่เกลี่ยข้อพิพาทชั้นบังคับคดีทั่วประเทศสำเร็จแล้ว 15,040 เรื่อง จาก 16,275 เรื่อง คิดเป็น 92.41% มูลค่ากว่า 9,348 ล้านบาท
.
โดยจะเปิดเป็น 2 โครงการ ในช่วงเดือน ต.ค. – ธ.ค. 64 คือ
1.โครงการเอื้ออาทรไกล่เกลี่ยหนี้ กยศ. หลังศาลมีคำพิพากษา สถานที่ดำเนินการ 116 แห่งทั่วประเทศ
2.โครงการมหกรรมไกล่เกลี่ยช่วยเหลือลูกหนี้ 4 ภาค จำนวน 7 แห่ง ในพื้นที่ กทม. เชียงใหม่ พิษณุโลก ขอนแก่น ชลบุรี สงขลา และสุราษฎร์ธานี
.
จึงขอเชิญชวนประชาชนที่ประสบปัญหาหนี้ กยศ. รวมถึงหนี้จากวิกฤตโควิด-19สามารถแจ้งเรื่องเพื่อไกล่เกลี่ยหนี้ได้ที่ ศูนย์ไกล่เกลี่ยข้อพิพาท กรมบังคับคดี โทร. 02-881-4840, 02-887-5072 หรือสายด่วนกรมบังคับคดี 1111 กด 79 และสำนักงานบังคับคดีทั่วประเทศ
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 4 เมษายน 2565
ปลัดกระทรวงกลาโหม ตรวจเยี่ยมหน่วยคัดเลือกทหารกองเกิน เข้ารับราชการทหารกองประจำการประจำปี 2565 พร้อมให้ความมั่นใจว่า กองทัพ มีมาตรการดูแลผู้ที่จะเข้ามารับราชการทหารอย่างดีเยี่ยม
พลเอก วรเกียรติ รัตนานนท์ ปลัดกระทรวงกลาโหม  เดินทางเยี่ยมหน่วยคัดเลือกทหาร ณ กองพันทหารสื่อสารที่ 1 เขตสาทร  โดยมีพลเอก เจริญชัย หินเธาว์ ผู้ช่วยผู้บัญชาการทหารบก  และ พลตรี ฐกัด หลอดศิริ รองแม่ทัพภาคที่ 1 ให้การต้อนรับ
สำหรับการตรวจเลือกทหารกองเกินเข้ารับราชการทหารกองประจำการประจำปี 2565 ณ กองพันทหารสื่อสารที่ 1 มีผู้เข้ารับการตรวจเลือกที่มีภูมิลำเนา อยู่ในเขต บางคอแหลม ทั้งสิ้น 336 คน
ในการนี้ พลตรี สราวุธ ไชยสิทธิ์ ผู้บัญชาการมณฑลทหารบก ที่ 11 ได้รายงานสถานการณ์การคัดเลือกทหาร และ นำตรวจ ตามจุดต่างๆ ของการตรวจเลือก พร้อมทั้ง มาตราการป้องกันโควิด-๑๙ ของหน่วยตรวจเลือก ที่ได้ดำเนินอย่างเคร่งครัด ตามมาตรการที่กำหนด
ทั้งนี้ ปลัดกระทรวงกลาโหม ได้ให้ความมั่นใจถึงมาตรการในการเข้าตรวจคัดเลือกทหารโดยกำชับให้คณะกรรมการตรวจเลือก ปฏิบัติตามมาตรการป้องกันการแพร่ระบาดของเชื้อไวรัสโคโรนา 2019 ที่ ศบค. กำหนดอย่างเคร่งครัด เพื่อความปลอดภัยของผู้ที่เข้ามาตรวจคัดเลือกทหาร และให้เป็นไปตามนโยบายของรัฐมนตรีว่าการกระทรวงกลาโหม ที่กำหนดมาตรการตรวจเลือกให้เรียบร้อยทั้งในด้านสถานที่ /จำนวนทหารกองเกินที่เข้ารับการตรวจเลือก /และห้วงเวลาในการดำเนินการที่เหมาะสม และมีผู้ที่เข้ามารับราชการทหารกองเกิน ทางกองทัพ มีมาตรการดูแลอย่างดีเยี่ยม ทั้งมาตรการการฝึก /ระบบการจัดการที่ดี /การส่งเสริมสิทธิในด้านต่างๆ/การมีระเบียบวินัย รวมทั้งมีโอกาสในการสอบคัดเลือกเข้าเป็น นักเรียนนายสิบอีกด้วย
ทั้งนี้กองทัพบก จะทำการตรวจเลือกทหารกองเกินเข้ารับราชการเป็นทหารกองประจำการในปี 2565 ระหว่างวันที่ 1-20 เมษายน 2565 (เว้นวันที่ 6 และ 13-15 เม.ย. 2565) โดยได้เตรียมความพร้อมทั้งบุคลากร สถานที่ การบริหารจัดการที่กระชับรวดเร็ว อำนวยความสะดวกให้ผู้เข้ารับการตรวจเลือกอย่างเต็มที่ ภายใต้มาตรการป้องกันโควิด-19 รวมทั้งคณะกรรมการตรวจเลือกที่จะดำเนินการพร้อมกันใน 77 จังหวัด 928 หน่วยตรวจเลือก
วันจันทร์ที่ 31 มกราคม 2565
โฆษกรัฐบาล เผย "นายกฯ" พอใจไทยสามารถจัดการการแพร่ระบาดโควิด -19 สายพันธ์ุโอมิครอน ได้ดี การแพร่ระบาดยังคงมีลักษณะทรงตัว สัดส่วนผู้เสียชีวิตต่ำ
โฆษกรัฐบาล เผย "นายกฯ" พอใจไทยสามารถจัดการการแพร่ระบาดโควิด -19 สายพันธ์ุโอมิครอน ได้ดี การแพร่ระบาดยังคงมีลักษณะทรงตัว สัดส่วนผู้เสียชีวิตต่ำ
วันที่ 31 ม.ค. 65 นายธนกร วังบุญคงชนะ โฆษกประจำสำนักนายกรัฐมนตรี เผยสถานการณ์โควิด-19 ในไทย วันนี้ มีรายงานจำนวนผู้ติดเชื้อโควิด-19 รวม 8,008 ราย จำแนกเป็น ผู้ป่วยจากในประเทศ 7,842 ราย ผู้ป่วยมาจากต่างประเทศ 166 ราย ผู้ป่วยสะสม 217,107 ราย (ตั้งแต่ 1 มกราคม 2565) หายป่วยกลับบ้าน 8,215 ราย หายป่วยสะสม 165,556 ราย (ตั้งแต่ 1 มกราคม 2565) ผู้ป่วยกำลังรักษา 84,319 ราย เสียชีวิต 16 ราย ล่าสุดไทยยังมีการฉีดวัคซีนแล้วกว่า 116,002,932 โดส ใน 77 จังหวัด แบ่งเป็น จำนวนผู้ได้รับวัคซีน เข็มที่ 1 จำนวน 52,290,140 ราย เข็มที่ 2 จำนวน 48,582,903 ราย เข็มที่ 3 จำนวน 14,141,210 ราย และเข็มที่ 4 จำนวน 988,679 ราย ขณะที่ข้อมูลสถิติการฉีดวัคซีนโควิด-19 ทั่วโลกแล้ว 10,107 ล้านโดส ใน 205 ประเทศ/เขตปกครอง โดยขณะนี้อัตราการฉีดล่าสุดรวมกันทั่วโลกที่ 32 ล้านโดสต่อวัน และมีแนวโน้มที่เพิ่มขึ้นอย่างต่อเนื่อง ในขณะที่สหรัฐอเมริกามีจำนวนการฉีดวัคซีนสูงที่สุดที่ 538 ล้านโดส โดยมีชาวอเมริกันกว่า 212 ล้านคนได้รับวัคซีนครบ 2 โดสแล้ว ด้านอาเซียนขณะนี้ทุกประเทศได้ฉีดวัคซีนป้องกันโรคโควิด-19 แล้ว มียอดรวมกันที่ประมาณ 899.1 ล้านโดส โดยบรูไนฉีดวัคซีนในสัดส่วนประชากรมากที่สุดในภูมิภาค (94.8% ของประชากร) ในขณะที่อินโดนีเซียฉีดวัคซีนในจำนวนมากที่สุดที่ 316.7 ล้านโดส
โฆษกประจำสำนักนายกรัฐมนตรี กล่าวว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามสถานการณ์โดยรวมของประเทศไทย หลังจากมีการติดเชื้อการระบาดสายพันธุ์โอมิครอนตั้งแต่ปลาย ๆ ปีที่แล้วถึงปีนี้ ลักษณะคงตัว ถือว่าไทยยังมีการจัดการในระดับดี สัดส่วนผู้เสียชีวิตต่อจำนวนผู้ป่วยต่ำ อัตราผู้ป่วยมีลักษณะทรงตัว ผู้ป่วยสามารถเข้าถึงการรักษาพยาบาล โดยเตียงและเวชภัณฑ์ ขณะที่รัฐบาลสามารถจัดหาวัคซีนได้ครอบคลุมกลุ่มเป้าหมายทั้งกลุ่มเปราะบาง กลุ่ม 608 บุคคลทั่วไป เชื่อว่าประเทศไทยและคนไทยจะสามารถอยู่ร่วมกับโควิด-19 ควบคู่กับการดำเนินกิจกรรมทางเศรษฐกิจได้ต่อไป
..........................
วันศุกร์ที่ 7 มกราคม 2565
ปลัดกระทรวงยุติธรรม ประชุมคณะทำงานพัฒนาและกำกับนโยบาย การปฏิบัติต่อผู้กระทำความผิด ครั้งที่ ๑/๒๕๖๕
ปลัดกระทรวงยุติธรรมประชุมคณะทำงานพัฒนาและกำกับนโยบายการปฏิบัติต่อผู้กระทำความผิด ครั้งที่ ๑/๒๕๖๕ ผ่านระบบ การประชุมทางไกล (Video Conference)
ในวันพฤหัสบดีที่ ๖ มกราคม ๒๕๖๕ เวลา ๑๔.๐๐ น. ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานการประชุมคณะทำงานพัฒนาและกำกับนโยบายการปฏิบัติต่อผู้กระทำความผิด ครั้งที่ ๑/๒๕๖๕ โดยมีนายสหการณ์ เพ็ชรนรินทร์ รองปลัดกระทรวงยุติธรรม คณะทำงานจากกรมคุมประพฤติ กรมราชทัณฑ์ กรมพินิจและคุ้มครองเด็กและเยาวชน สำนักงานกิจการยุติธรรม สถาบันเพื่อการยุติธรรมแห่งประเทศไทย และเจ้าหน้าที่จากหน่วยงานที่เกี่ยวข้องเข้าร่วมประชุม ผ่านระบบการประชุมทางไกล (Video Conference)
โดยที่ประชุมได้ติดตามความคืบหน้าการดำเนินงานของหน่วยงานที่เกี่ยวข้อง อาทิ กรมราชทัณฑ์ การดำเนินงานด้านสิทธิมนุษยชนในงานราชทัณฑ์ ทั้งสวัสดิภาพของผู้ต้องขัง การรักษาสมดุลระหว่างความมั่นคงปลอดภัยและสิทธิมนุษยชน รวมทั้งการปฏิบัติต่อผู้ต้องขังกลุ่มเปราะบาง ในส่วนกรมคุมประพฤติ ได้ติดตามด้านการลดความแออัดในเรือนจำโดยการใช้อุปกรณ์อิเล็กทรอนิกส์ติดตามตัว (EM) และการลดการตีตราจากสังคม ทั้งในส่วนการให้การยอมรับจากสังคมด้วยการสนับสนุนและส่งเสริมการจ้างงานผู้กระทำผิด และการสงเคราะห์ช่วยเหลือผู้กระทำผิดตามสภาพปัญหาและความต้องการ ทางด้านกรมพินิจและคุ้มครองเด็กและเยาวชน ได้ติดตามการจัดทำทะเบียนประวัติ การปรับปรุงระบบศูนย์ฝึกเฉพาะทาง โดยที่ประชุมได้เสนอแนวคิดเพื่อพัฒนาการดำเนินงานในด้านต่างๆ ที่เกี่ยวข้อง เพื่อการพัฒนาและกำกับนโยบายการปฏิบัติต่อผู้กระทำความผิดต่อไป
วันอังคารที่ 10 พฤษภาคม 2565
กระทรวงเกษตรและสหกรณ์ ชู “พืชผักสมุนไพร” สำหรับพัฒนาเป็นสินค้าเกษตรชนิดพิเศษสีเขียว (SAP - Special  Agricultural Products)
กระทรวงเกษตรและสหกรณ์ ชู “พืชผักสมุนไพร” สำหรับพัฒนาเป็นสินค้าเกษตรชนิดพิเศษสีเขียว (SAP - Special  Agricultural Products) โครงการหนึ่งประเทศหนึ่งผลิตภัณฑ์ ขององค์การอาหารและเกษตรแห่งสหประชาชาติ
วันที่ 10 พฤษภาคม 2565 ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ พร้อมด้วย นายสัตวแพทย์ สมชวน รัตนมังคลานนท์ รองปลัดกระทรวงเกษตรและสหกรณ์ และ ดร.วนิดา กำเนิดเพ็ชร์ ผู้อำนวยการสำนักการเกษตรต่างประเทศ เข้าร่วมกิจกรรมการดำเนินงานระดับโลกเพื่อการพัฒนาอย่างยั่งยืนภายใต้โครงการหนึ่งประเทศหนึ่งผลิตภัณฑ์ในภูมิภาคเอเชียและแปซิฟิก (The Global Action on Green Development of Special Agricultural Products: “One Country One Priority Product” (OCOP) FAO Regional Office for Asia and the Pacific) โดยกิจกรรมนี้เป็นส่วนหนึ่งของการดำเนินงานภายใต้แผนยุทธศาสตร์ระยะ 10 ปี ฉบับใหม่ของ FAO ที่มุ่งเน้นการพลิกโฉมระบบการเกษตรและอาหารที่มีประสิทธิภาพ ครอบคลุม ยืดหยุ่นและยั่งยืนมากขึ้น โดยไม่ทิ้งใครไว้ข้างหลัง และยังสอดคล้องกับการดำเนินงานของกระทรวงเกษตรและสหกรณ์ที่ให้การสนับสนุนการพัฒนาอย่างยั่งยืนมาโดยตลอด
ดร.เฉลิมชัย ศรีอ่อน กล่าวว่า กระทรวงเกษตรและสหกรณ์ได้ดำเนินนโยบายการเกษตร 3S ว่าด้วย 1) ความปลอดภัยของอาหาร (Safety) 2) ความมั่นคงของภาคการเกษตรและอาหาร (Security) และ 3) ความยั่งยืน (Sustainability) และวาระแห่งชาติตามกรอบยุทธศาสตร์โมเดลเศรษฐกิจ BCG ที่มุ่งเน้นการพัฒนาเศรษฐกิจชีวภาพ เศรษฐกิจหมุนเวียน และเศรษฐกิจสีเขียวของภาคการเกษตรและอาหาร นอกจากนี้ กระทรวงเกษตรฯ ได้ดำเนินงานพัฒนาภาคการเกษตรในรูปแบบระบบเกษตรกรรมยั่งยืน โดยมุ่งเน้นการพัฒนาแบบบูรณาการทรัพยากรธรรมชาติทั้ง 5 อย่างเข้าด้วยกัน ได้แก่ ระบบนิเวศ ดิน ป่าไม้ ที่ดิน และน้ำ ซึ่งการพัฒนาในรูปแบบนี้จะครอบคลุมถึงวิถีชีวิตของเกษตรกร กระบวนการผลิต และการจัดการตลอดห่วงโซ่ เพื่อให้เกิดความสมดุลทางเศรษฐกิจ สังคม สิ่งแวดล้อม และระบบนิเวศ นําไปสู่การพึ่งตนเองและการพัฒนาคุณภาพชีวิตของเกษตรกรและความมั่นคงทางอาหาร แผนงานการพัฒนาสินค้าเกษตรชนิดพิเศษสีเขียว (SAP - Special Agricultural Products) เป็นการพัฒนาผลิตภัณฑ์นำร่องในโครงการหนึ่งประเทศหนึ่งผลิตภัณฑ์ (OCOP) เนื่องจากประเทศไทยมีสินค้าที่มีศักยภาพและมีคุณสมบัติเป็นสินค้าเกษตร SAP ได้หลากหลายชนิด จึงขอแลกเปลี่ยนประสบการณ์และนำเสนอตัวอย่างการพัฒนาสินค้าเกษตร SAP ได้แก่ พืชผักสมุนไพร โดยมีการใช้ประโยชน์หลากหลายทั้งในการประกอบอาหารเพื่อสุขภาพ ยารักษาโรค อาหารเสริม และเป็นผลิตภัณฑ์เวชสำอางค์ ทำให้ความต้องการผลิตภัณฑ์สมุนไพรเติบโตอย่างรวดเร็วทั้งตลาดในประเทศและต่างประเทศ” ดร.เฉลิมชัย กล่าว
ทั้งนี้ กระทรวงเกษตรฯ ได้ดำเนินการสนับสนุนและส่งเสริมพืชผักสมุนไพรไทยมาอย่างต่อเนื่อง มีการนำ BCG Model เข้ามาร่วมพัฒนาในด้านเศรษฐกิจรากฐานชีวภาพ เน้นใช้วัตถุดิบหลากหลายผสานภูมิปัญญาท้องถิ่น ส่งเสริมการผลิตที่มีมาตรฐาน GAP การวิจัยและพัฒนา ในการปลูกพืชผักสมุนไพร อีกทั้งยังช่วยอนุรักษ์ความหลากหลายทางชีวภาพ และการสนับสนุนการรวมกลุ่มของเกษตรกร สร้างความเข้มแข็งให้กับชุมชนและสร้างความมั่นคงทางอาหารและโภชนาการ
ดร.เฉลิมชัย กล่าวย้ำว่า ความสำคัญของความร่วมมือในการแลกเปลี่ยนเรียนรู้ และสนับสนุนโครงการหนึ่งประเทศหนึ่งผลิตภัณฑ์ให้เกิดเป็นผลลัพธ์อย่างเป็นรูปธรรม จะเป็นส่วนหนึ่งในการบรรลุเป้าหมายการพัฒนาที่ยั่งยืน เพื่อนำไปสู่ระบบเกษตรและอาหารที่มีความยั่งยืนสำหรับประชากรโลกทุกคน
วันพฤหัสบดีที่ 7 ตุลาคม 2564
นายกรัฐมนตรีนำคณะถวายผ้าห่มองค์พระบรมธาตุเจดีย์ นมัสการเจ้าอาวาสวัดพระมหาธาตุวรมหาวิหารเพื่อความเป็นสิริมงคล ก่อนลงพื้นที่ตรวจการบริหารจัดการน้ำและอุทกภัย จ.นครศรีธรรมราช
นายกรัฐมนตรีนำคณะถวายผ้าห่มองค์พระบรมธาตุเจดีย์ นมัสการเจ้าอาวาสวัดพระมหาธาตุวรมหาวิหารเพื่อความเป็นสิริมงคล ก่อนลงพื้นที่ตรวจการบริหารจัดการน้ำและอุทกภัย จ.นครศรีธรรมราช
วันนี้ (7 ตุลาคม 2564) เวลา 13.20 น. ณ วัดพระมหาธาตุวรมหาวิหาร จังหวัดนครศรีธรรมราช พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมพร้อมคณะประกอบด้วย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม นายสุชาติ ชมกลิ่น รัฐมนตรีว่าการกระทรวงแรงงาน นายอนุชา นาคาศัย รัฐมนตรีประจำสำนักนายกรัฐมนตรี นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม ร่วมถวายผ้าห่มองค์พระบรมธาตุเจดีย์ และกราบนมัสการพระเทพวินยาภรณ์ เจ้าอาวาสวัดพระมหาธาตุวรมหาวิหาร เพื่อความเป็นสิริมงคล โดยนายกรัฐมนตรีขอพรให้ประชาชนและประเทศมีความสุข ผ่านพ้นวิกฤตไปได้ ด้วยความรักความสามัคคี
นายธนกร วังบุญคงชนะ โฆษกประจำสำนักนายกรัฐมนตรี กล่าวว่า จากนั้นนายกรัฐมนตรีพร้อมคณะเดินทางต่อไป ณ สะพานคลองหน้าเมือง ต.ปากนคร อ.เมืองนครศรีธรรมราช เพื่อตรวจการบริหารจัดการน้ำในเขตเทศบาลนครนครศรีธรรมราช ซึ่งหากปริมาณฝนสะสม 2 วัน บริเวณต้นน้ำคลองท่าดี เกิน 250 มิลลิเมตร จะเกิดน้ำป่าไหลลงจากต้นน้ำมารวมกัน เกินความจุลำน้ำ ทำให้เกิดน้ำไหลล้นตลิ่งทั้งสองฝั่งของคลองท่าดีก่อนเข้าสู่ตัวเมืองนครศรีธรรมราช และไหลเข้าท่วมพื้นที่เศรษฐกิจในเขตเทศบาลนครนครศรีธรรมราช จังหวัดนครศรีธรรมราช ประกอบกับอิทธิพลของน้ำทะเลหนุนสูงดันน้ำในคลองหัวทรุด คลองท่าซัก ทำให้การระบายน้ำออกจากตัวเมืองลงสู่ทะเลมีข้อจำกัด ระบายน้ำได้ช้า ส่งผลให้น้ำไหลเอ่อล้นตลิ่งเข้าท่วมบ้านเรือน โดยเฉพาะในพื้นที่ลุ่มต่ำริมคลอง ซึ่งศักยภาพของลำน้ำ ที่ผ่านตัวเมืองนครศรีธรรมราช รับปริมาณน้ำในอัตราการไหลได้ไม่เกิน 268 ลบ.ม./วินาที จากสถิติปี 2563 ผ่านมาพบว่า มีปริมาณน้ำไหลผ่านคลองท่าดีเฉลี่ยในปริมาณที่มากกว่า 500 ลบ.ม./วินาที (ศักยภาพท้ายฝายท่าดี 750 ลบ.ม./วินาที) เกินศักยภาพของคลองที่จะรับได้ ส่งผลให้เกิดน้ำท่วมตัวเมืองนครศรีธรรมราชเป็นประจำเกือบทุกปี
นายกรัฐมนตรีกำชับให้เร่งเรื่องการระบายน้ำหากเกิดน้ำท่วมขัง เพื่อลดความเดือดร้อน ขอให้ทุกภาคส่วนร่วมมือกันในการดำเนินการแก้ไขปัญหา รัฐบาลพร้อมให้การสนับสนุนงบประมาณในการดำเนินการทั้งเรื่องเร่งด่วนและการแก้ไขปัญหาในภาพรวม พร้อมย้ำถึงการดูแลรักษาคลองอย่าให้ตื้นเขิน กำจัดวัชพืชเพื่อเปิดทางน้ำไหล หน่วยงานราชการส่วนจังหวัดและส่วนท้องถิ่นจะต้องวางแผนเตรียมการพร้อมรับมือสถานการณ์ตลอดเวลา
ทั้งนี้ บริเวณโดยรอบ มีประชาชนมาชูป้ายให้กำลังใจนายกรัฐมนตรีบอกให้สู้ ๆ ทำงานเพื่อประชาชน เพื่อประเทศชาติต่อไป นายกรัฐมนตรีได้เดินทักทายพร้อมกล่าวขอบคุณกำลังใจจากประชาชน ขอให้ร่วมมือกับรัฐบาลแก้ไขปัญหาในทุกเรื่อง ปัญหาเรื่องน้ำเป็นปัญหาที่สำคัญ แต่น้ำใจของทุกคนสำคัญที่สุด